SKRIFTLIG FORESPØRGSEL P-3541/00

af Charlotte Cederschiöld (PPE-DE) til Kommissionen

(8. november 2000)

Om: De små og mellemstore virksomheder og deres adgang til liberale tjenesteydelser

Målerklæringen fra Generaldirektoratet for Erhvervspolitik bekræfter, at de små og mellemstore virksomheder fortsat møder mange hindringer, som har negative følger for deres muligheder både for adgang til og maksimal udnyttelse af fordelene ved det indre marked. Endvidere tvinges de til yderligere unødvendige udgifter som følge af de bureaukratisk lovbestemmelser i en række medlemsstater. Disse udgifter undergraver deres konkurrenceevne og hindrer deres videre udvikling.

De små og mellemstore virksomheder har brug for adgang til et bredt spektrum af erhvervsorienterede og liberale tjenesteydelser, der kan hjælpe dem både til at overleve og blomstre inden for et erhvervsliv, der i dag er præget af hurtige ændringer. Dog er markedet for liberale tjenesteydelser stadig præget af hindringer i form af bestemmelser, som gør det vanskeligt for de små og mellemstore virksomheder at købe tjenesteydelser, som de har hårdt brug for, til en konkurrencedygtig pris og på en brugervenlig måde. Nogle af disse hindringer er blevet oprettet for at beskytte nogle af markederne for regulerede tjenesteydelser mod konkurrence, hvorved man kan opretholde prisen for sådanne tjenesteydelser på et kunstigt højt niveau.

Kommissionen bedes give Europa-Parlamentet garanti for, at de små og mellemstore virksomheders behov for ubegrænset adgang til liberale tjenesteydelser til konkurrencedygtige priser vil blive prioriteret i det politiske program?

Hvilke foranstaltninger agter Kommissionen at foreslå for at fjerne de regulative hindringer, som visse liberale erhverv har skabt, og som medfører en inflatorisk forøgelse af udgifterne til liberale tjenesteydelser, som er en af de største udgiftsposter for mange af de små og mellemstore virksomheder?

Svar afgivet på Kommissionens vegne af Frederik Bolkestein

(4. december 2000)

Kommissionen fører en aktiv politik for anvendelsen af konkurrencereglerne på de liberale erhverv. Den er dermed i stand til at forhindre konkurrencebegrænsende praksis inden for disse erhverv, især kollektiv fastsættelse af honorarer og forbud mod reklamer, der udgør alvorlige hindringer for adgangen til de berørte tjenesteydelsesmarkeder.

Det bør i øvrigt erindres, at medlemsstaterne er forpligtede til at overholde principperne om fri etableringsret og fri udveksling af tjenesteydelser, der er fastsat i henholdsvis EF-traktatens artikel 43 og 49 (tidl. artikel 52 og 59). Ifølge Domstolens retspraksis kan man ved anvendelse af disse principper afskaffe nationale skranker samt hindringer, som skyldes, at sammenslutninger og organer, der ikke henhører under den offentlige ret, udøver deres retlige autonomi. I sidstnævnte tilfælde påhviler det den nationale dommer at sikre, at principperne i EF-traktatens artikel 43 og 49 overholdes.

På Det Europæiske Råd i Lissabon blev der opfordret til udarbejdelse inden udgangen af 2000 af en strategi for fjernelse af hindringer for tjenesteydelser. Kommissionen er derfor i gang med at udarbejde en meddelelse om dette emne. Iværksættelsen af denne strategi vil gøre det muligt at afdække eventuelle behov for yderligere foranstaltninger i alle tjenesteydelsessektorer. I forbindelse med anerkendelsen af erhvervsmæssige kvalifikationer drøfter man desuden i øjeblikket mulighederne for at lette udvekslingen af tjenesteydelser på baggrund af etableringsretten.